**Stå opp for akademisk frihet!**

Over hele verden opplever studenter og ansatte å bli straffet og forfulgt som følge av sitt engasjement for demokrati og menneskerettigheter. Det man i Norge kjenner som akademisk frihet, ytringsfrihet, og politisk engasjement, er for mange ingen selvfølge, og betegnes i mange land som uønsket oppførsel. Den akademiske friheten er under angrep, eller nesten ikke-eksisterende i mange land. Students at Risk (STAR)- og Scholar at Risk (SAR)-ordningene gjør at studenter og vitenskapelig ansatte, som av sikkerhetsmessige grunner ikke har mulighet til å fortsette studiene, eller forskningen i sine hjemland, kan fullføre høyere utdanning i Norge, eller få muligheten til å forske i Norge.

Økt globalisering betyr at våre utfordringer som studenter høyst sannsynlig er knyttet til utfordringer våre medstudenter møter i andre land. Global solidaritet mellom studenter er derfor avgjørende. Studentorganisasjonen i Agder (STA) støtter studentdrevet solidaritetsarbeid av organisasjoner, og tiltak som retter fokus på studenter som kjemper for frihet, demokrati og menneskerettigheter. Retten til akademisk frihet og frihet til å delta i den offentlige debatten må sikres, både for akademikere og studenter. Politisk undertrykkelse og angrep på den akademiske friheten svekker kvaliteten på, og tilliten til utdanning og forskning.

STA mener det er viktig å støtte ordninger som gir hjelp til undertrykte studenter og forskere, spesielt viktig er det å støtte de studenter og forskere som gjør dette i land der deres akademiske frihet er truet.

**Studentorganisasjonen i Agder ønsker at:**

* Student at Risk ordningen må bli permanent, og universitetene må sikres bedre finansiering til å kunne ta imot, og øke opptaket av risk-studenter på best mulig måte.
* Regjeringen må ta større ansvar for å sikre at flere Scholars at Risk får muligheten til å komme til Norge, gjennom økte bevilgninger til Universitetene til dette formål.
* Studentorganisasjonen i Agder må bli bedre på å fordømme brudd på akademisk frihet. STA krever at også Universitetet i Agder tar større ansvar for å fordømme brudd på akademisk frihet.

*Vedtatt av Studentparlamentet 21.februar 2018*